Donetsk

Donetsk () on teollisuuskaupunki itäisessä Ukrainassa, Donetskin altaaksi kutsutulla geologisella alueella, Asovanmereen laskevan Kalmiusjoen rannalla. Se on 927 200 asukkaallaan maan viidenneksi suurin kaupunki ja väkiluvultaan suurimman, 4,4 miljoonan asukkaan Donetskin alueen hallinnollinen keskus.

Historia

Nykyään Donetskina tunnettu taajama perustettiin vuonna 1869, kun brittiläinen liikemies John Hughes perusti metallurgisen tehtaan ja hiilikaivoksia Etelä-Venäjälle Aleksandrovkan kasakka-alueen läheisyyteen. Pian töissä oli jo tuhansia kaivostyöntekijöitä. Kaupungiksi Hughesin mukaan nimetty taajama Juzovka (, suomalaisissa aikalaislähteissä Jusovka) tunnustettiin 1917. Vuonna 1924 kaupungin nimeksi muutettiin Stalino () Josif Stalinin mukaan.

Toisessa maailmansodassa kaupunki tuhoutui pahoin, mutta rakennettiin uudestaan sodan päätyttyä. Sodan aikana kaupungissa oli juutalaisgetto ja siellä toimi keskitysleiri, jolla kuoli 92 000 vankia. Miehitysvuosina kaupungista käytettiin jälleen tilapäisesti nimeä Juzovka. Puna-armeija valtasi Stalinon 8. syyskuuta 1943.

Vuonna 1961 osana destalinointikampanjaa kaupunki sai nykyisen nimensä Donin sivujoen Donetsin mukaan nimetyn hiilikaivosalueen mukaan.

Huhtikuussa 2014 Ukrainassa vallan ottaneen hallituksen vastustajat valtasivat kaupungin hallintorakennukset.
Heinäkuussa Ukrainan armeija yritti valloittaa kaupungin takaisin. Itä-Ukrainan sota jatkuu alueella yhä.

Väestö 
Juzovkan asukasluku oli 1900-luvulle tultaessa jo 50 000. Vuonna 1926 asukkaita oli 174 000, vuonna 1939 474 000 ja vuonna 1959 jo 708 000.

Donetskin kaupungissa arvioitiin asuneen vuoden 2013 alussa 953 000 ihmistä, ja vuoden 2017 alussa 927 201 ihmistä. Yhdessä naapurikaupunkiensa (mm. Makijivka) kanssa metropolialueen asukasluku oli 1,7 miljoonaa. Koko seutu on voimakkaasti teollistunutta ja kaupungistunutta. Keskeisiä teollisuusaloja ovat hiilikaivokset, terästeollisuus, koneenrakennus, kemian- ja elintarviketeollisuus.

Donetsk sijaitsee venäjänkielisessä Itä-Ukrainassa. Kaupungin väestö koostuu pääosin ukrainalaisista, jotka puhuvat äidinkielenään venäjää sekä etniseltä taustaltaan venäläisistä.

Paljolti raskaan teollisuuden seurauksena alueen ilmanlaatu on Ukrainan huonoimpia. Ukrainan tilastokeskuksen tilastoissa Donetskin ja Luhanskin alueet erottautuvat muusta maasta esimerkiksi lapsikuolleisuudessa yli 20% korkeampien arvojensa perusteella.

Yleistä tietoa

Poliittisesti Donetskissa vaikuttaa erityisesti poliitikoista ja liike-elämän toimijoista koostuva ryhmittymä, jota kutsutaan nimellä Donetskin klaani ja joka kilpailee vaikutusvallasta Keski-Ukrainan Dnepropetrovskin ja Lvivin seudun ryhmittymien kanssa. Merkittävämmässä asemassa klaanissa on entinen presidentti Viktor Janukovytšin Alueiden puolue.

Kaupungista 95 kilometrin päässä sijaitseva Asovanmeri on suosittu lomakohde.

Urheilu 
Donetskissa on kaksi pääsarjatason jalkapalloseuraa: Rinat Ah’metovin omistama Šah’tar ja Metalurh. Syksyllä 2012 paikallinen jääkiekkoseura Donbass Donetsk aloitti jääkiekkoliiga KHL:ssä. Seurassa pelasi tuolloin neljä suomalaista kiekkoilijaa.

Koulutus 
Yliopistoista tunnetuimmat ovat Donetskin kansallinen yliopisto, Donetskin kansallinen teknillinen yliopisto ja M. Gorkille omistettu Donetskin kansallinen lääketieteellinen yliopisto, jotka ovat kansallisesti hyvätasoisia suuria ukrainalaisia yliopistoja. Kaupungissa on useita muitakin yliopistoja tai korkeakouluja. Donetskin tiedeakatemia perustettiin osana Ukrainan SNTL:n tiedeakatemiaa 1965.

Liikenne 
Donetskissa ei ole metroa, mutta sen rakentaminen on suunnitteilla. Donetskin rautatieasema on kaupungin päärautatieasema. Asema toimii sekä Ukrainan rautateiden kaukojunien, että lähiliikenteen keskusasemana Donetskin alueella. Donetskin kansainvälinen lentoasema palvelee kaupunkia.

Rautatieliikenne Donetskista on ollut poikki elokuusta 2014 lähtien. Kaupungin lentokenttä on puolestaan ollut kiivaiden ja jatkuvien taisteluiden kohteena.

Ystävyyskaupungit 

 Bochum ( Saksa)
 Sheffield ( Englanti)
 Charleroi ( Belgia)
 Taranto ( Italia)
 Pittsburgh ( Yhdysvallat)

Lähteet

Aiheesta muualla 

   (citylife.donetsk.ua)

Seulonnan keskeiset artikkelit